Nóg storms op pad vir GautengKitsvloede en swaar reën het Woensdagaand groot skade in Johannesburg en aan die Oos-Rand aangerig. Foto: Via City of Joburg / Facebook. Die Suid-Afrikaanse weerdiens het Gautengers gemaan om bewus te wees van erge storms in die provinsie. Gauteng is Woensdagmiddag deur kitsvloede getref. Wayne Venter, ŉ weervoorspeller vir die Suid-Afrikaanse weerdiens, het gesê Gautengers moet Donderdag, maar veral Vrydag, op hulle hoede wees vir swaar reën, hael, kitsvloede en stormsterk wind oor die provinsie. Venter het gesê daar sal Donderdag geïsoleerde storms oor Gauteng voorkom. “Die weerdiens het ŉ kennisgewing uitgereik vir swaar reën, kitsvloede, hael en sterk wind tussen 15:00 tot 23:00. Ons verwag egter Vrydag baie erger. Die moontlikheid vir reën is dan 80%. Motoriste moet veral môremiddag en -aand laagliggende brûe en ander gebiede vermy.” Volgens Venter het die Internasionale Lughawe OR Tambo gistermiddag tydens die kitsvloede 98,6 mm reën gekry. Thabo Masebe, woordvoerder van die Gautengse provinsiale regering, het Donderdag gesê dat vier mense in Woensdag se kitsvloede verdrink het en minstens 150 voertuie beskadig is. Intussen is die Johannesburgse rampbestuursentrum op die been gebring om die omvang van die skade te bepaal, met opruimingswerk te begin en inwoners wat in nood is by te staan. “ŉ Mens weet ook nie of die munisipaliteite die dreineringspype in stand hou nie, veral nou ná die lang droogte wat ons ervaar het,” het Venter gesê. Cobus Olivier, ŉ wetenskaplike by die Suid-Afrikaanse Weerdiens, het vroeër aan Maroela Media bevestig dat die weerdiens steeds bogemiddelde reënval in die somerreënvalgebiede tydens November, Desember en Januarie verwag. Volgens die weerdiens toon die Indiese Oseaan-dipool ŉ negatiewe ontwikkeling, wat gewoonlik beteken die beweging van vog van die Indiese Oseaan na die subkontinent word onderdruk. “Dit is die stelsel wat ons ŉ aanduiding gee om in die lente dalk minder as die normale reënval te verwag,” het Olivier verduidelik.